仲并
深正卿得男以诗庆之
乃翁壁立千仞余，乃翁摛章锦不如。
英风雅韵来无尽，川媚还复生明珠。
华堂宁无侍巾栉，娉婷试问谁空姝。
婵娟深锁人不见，忽惊清晓悬门弧。
闻是高秋生骥子，充闾喜气相萦纡。
大父大母顾之笑，乃翁再拜为亲娱。
公家余庆得英物，渥洼自有名家驹。
摩顶尚记前生误，堕地举手一笑俱。
夙习如斯定夙寤，少小便应传父书。
公卿衮衮自今始，行矣家庆端可图。
佳辰清樽来宾友，母爱子抱集坐隅。
臭味芝兰席上客，为公赞喜容歌呼。
我衰我倦毋多酌，老矣醉倒须人扶。
留取明年会汤饼，要看徐卿第二雏。